Document ID: 32003R1087

Neuvoston asetus (EY) N:o 1087/2003,
annettu 18 päivänä kesäkuuta 2003,
Latviasta peräisin olevien tiettyjen jalostettujen maataloustuotteiden tuontia ja Latviaan suuntautuvaa tiettyjen jalostettujen maataloustuotteiden vientiä koskevista yksipuolisista siirtymätoimenpiteistä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan,
ottaa huomioon komission ehdotuksen,
sekä katsoo seuraavaa:
(1) Euroopan yhteisöjen ja Latvian tasavallan välisestä assosiaatiosta tehdyn Eurooppa-sopimuksen, joka on hyväksytty Eurooppa-sopimuksen tekemisestä Euroopan yhteisöjen ja niiden jäsenvaltioiden sekä Latvian tasavallan välisestä assosiaatiosta 19 päivänä joulukuuta 1997 tehdyllä neuvoston ja komission päätöksellä 98/98/EY, EHTY, Euratom(1), pöytäkirjassa N:o 2 määrätään tariffimyönnytyksistä Latviasta peräisin oleville jalostetuille maataloustuotteille. Pöytäkirjaa N:o 2 on muutettu Latvian kanssa tehdyn Eurooppa-sopimuksen kauppaa koskevien määräysten mukauttamisesta tehdyllä pöytäkirjalla, jäljempänä "mukauttamispöytäkirja", joka on hyväksytty neuvoston päätöksellä 1999/790/EY(2), ja EU-Latvia-assosiaationeuvoston päätöksellä N:o 7/2001(3).
(2) Hiljattain on tehty kauppasopimus, jolla muutetaan mukauttamispöytäkirjaa. Sopimuksen tarkoituksena on edistää Latvian taloudellista lähentymistä Euroopan unioniin liittymisen valmistelemiseksi, ja sen on määrä tulla voimaan viimeistään 1 päivänä heinäkuuta 2003. Yhteisön osalta kyseisessä sopimuksessa määrätään tariffimyönnytyksistä, jotka käytännössä merkitsevät tiettyjen jalostettujen maataloustuotteiden kaupan vapauttamisen saattamista päätökseen.
(3) Mukauttamispöytäkirjan muuttamista koskevan päätöksen hyväksymismenettelyä ei saada ajoissa päätökseen siten, että mukauttamispöytäkirja voisi tulla voimaan 1 päivänä heinäkuuta 2003. Tämän vuoksi on tarpeen säätää Latvialle annettujen yksipuolisten tariffimyönnytysten jatkamisesta 1 päivästä heinäkuuta 2003.
(4) Pöytäkirjassa N:o 2 tarkoitettuihin jalostettuihin maataloustuotteisiin, joita ei ole lueteltu tässä asetuksessa, olisi sovellettava edelleen pöytäkirjan N:o 2 määräyksiä.
(5) Tiettyjen jalostettujen maataloustuotteiden tuonnin olisi oltava tullitonta.
(6) Sellaisiin jalostettuihin maataloustuotteisiin, joita ei ole mainittu perustamissopimuksen liitteessä I, ei olisi sovellettava tiettyjen perustamissopimuksen liitteeseen I kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista 13 päivänä heinäkuuta 2000 annetun komission asetuksen (EY) N:o 1520/2000(4) mukaisia vientitukia.
(7) Tämän asetuksen täytäntöönpanemiseksi tarvittavista toimenpiteistä on päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY mukaisesti(5),
ON ANTANUT TÄMÄN ASETUKSEN:
1 artikla
Liitteessä lueteltuihin Latviasta peräisin oleviin jalostettuihin maataloustuotteisiin ei sovelleta tulleja 1 päivästä heinäkuuta 2003.
2 artikla
Latvialle asetuksen (EY) N:o 1520/2000 mukaisesti myönnettäviä vientitukia ei sovelleta sellaisiin Latviaan vietäviin jalostettuihin maataloustuotteisiin, joita ei ole lueteltu perustamissopimuksen liitteessä I.
3 artikla
Jalostettuihin maataloustuotteisiin, joita ei ole mainittu liitteessä I, sovelletaan pöytäkirjan N:o 2 määräyksiä.
4 artikla
Komissio voi 5 artiklan 2 kohdassa säädetyn menettelyn mukaisesti keskeyttää 1 ja 2 artiklassa vahvistetut toimenpiteet, jos Latvia ei sovella sovittuja vastavuoroisia etuuksia.
5 artikla
1. Komissiota avustaa tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93(6) 16 artiklassa tarkoitettu komitea, jäljempänä "komitea".
2. Tähän kohtaan viitattaessa sovelletaan päätöksen 1999/468/EY 4 ja 7 artiklaa.
Päätöksen 1999/468/EY 4 artiklan 3 kohdassa tarkoitettu määräaika on yksi kuukausi.
3. Komitea vahvistaa työjärjestyksensä.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2003.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 18 päivänä keskäkuuta 2003.

Labels: 3
17
18
6